Nariadenie (ES) č. 685/2001 Európskeho Parlamentu a Rady
zo 4. apríla 2001
týkajúce sa rozdelenia povolení členským štátom, ktoré členské štáty dostali na základe dohôd ustanovujúcich určité podmienky pre cestnú nákladnú dopravu a podporu kombinovanej dopravy medzi Európskym spoločenstvom a Bulharskou republikou a medzi Európskym spoločenstvom a Maďarskou republikou
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä jej článok 71,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
so zreteľom na stanovisko Výboru regiónov,
konajúc v súlade s postupom uvedeným v článku 251 zmluvy [3],
keďže:
(1) Európske spoločenstvo na základe rozhodnutí Rady 2001/265/ES [4] a 2001/266/ES [5] z 19. marca 2001 uzavrelo dohody s Bulharskou republikou a Maďarskou republikou, ktorými sa stanovili určité podmienky cestnej nákladnej dopravy a podpory kombinovanej dopravy.
(2) Tieto dohody určujú, že spoločenstvo dostane od Bulharska a Maďarska tranzitné povolenia pre cestnú dopravu.
(3) Je potrebné určiť pravidlá na rozdeľovanie a spravovanie povolení, ktoré spoločenstvo bude mať k dispozícii.
(4) Z praktických dôvodov uplatňovania by tieto povolenia mala členským štátom poskytovať Komisia.
(5) Na tento účel by sa mal stanoviť spôsob ich prideľovania. Členské štáty by potom mali povolenia, ktoré im boli udelené, poskytnúť jednotlivým podnikom v súlade s objektívnymi kritériami.
(6) Aby sa zabezpečilo optimálne použitie povolení, všetky nepridelené povolenia by sa mali vrátiť Komisii späť na opätovné rozdelenie.
(7) Prideľovanie povolení by malo byť založené na kritériách, ktoré plne zohľadňujú existujúce pozemné dopravné trasy medzi Gréckom a ostatnými členskými štátmi,
PRIJALI TOTO NARIADENIE:
Článok 1
Toto nariadenie určuje pravidlá rozdeľovania povolení členským štátom, ktoré sú k dispozícii spoločenstvu na základe článku 6 ods. 2 dohôd medzi Európskym spoločenstvom a Bulharskou republikou a medzi Európskym spoločenstvom a Maďarskou republikou, ktorými sa určujú určité podmienky cestnej nákladnej dopravy a podpory kombinovanej dopravy (ďalej ako "dohody").
Článok 2
1. Komisia pridelí povolenia v súlade s odsekmi 2, 3 a 4.
2. Tieto povolenia sa pridelia členským štátom v súlade s prílohou. Vzhľadom na skúsenosti, najmä zmeny v dopravných trasách, ak to bude vhodné, ale najskôr tri roky po nadobudnutí účinnosti tohto nariadenia, Komisia navrhne Rade, aby rozhodla o zmene prideľovania povolení členským štátom.
3. Povolenia na jednotlivé roky sa pridelia do 15. októbra predchádzajúceho roka.
4. Počet povolení, ktoré sa majú prideliť na prvý rok vykonávania ktorejkoľvek z dohôd, sa pomerne prispôsobí, ak daná dohoda nadobudla účinnosť po 1. januári daného roka.
Článok 3
Členské štáty rozdelia povolenia medzi podniky usadené na ich území v súlade s objektívnymi a nediskriminačnými kritériami.
Článok 4
Príslušné orgány členských štátov Komisii každoročne vrátia do 15. septembra tie povolenia, ktoré sa na základe dostupných údajov a odhadov pravdepodobne nevyužijú do konca daného roka. Komisia tieto povolenia opätovne pridelí, pričom zohľadní rozdeľovací kľúč uvedený v prílohe a žiadosti členských štátov o dodatočné povolenia.
Článok 5
Toto nariadenie nadobúda účinnosť dňom po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 4. apríla 2001